A cirkálót Franz von Hipper tengernagy után nevezték el, aki a német csatacirkáló-flottát irányította a skagerraki tengeri csata során 1916-ban, majd később a Nyílt Tengeri Flotta főparancsnokává léptették elő. Az "Admiral Hipper" volt osztálya első hajója. Az osztály másik két hajója a "Blücher" és a "Prinz Eugen". Volt még két Admiral Hipper osztályú hajó, a "Lützow", melyet 1939-ben, elkészülte előtt eladtak a Szovjetuniónak, valamint a "Seydlitz", melyet repülőgép-hordozóvá akartak átalakítani, de végül sohasem készült el.